Naučnom veću Fakulteta dramskih umetnosti u Beogradu

Veću Fakulteta dramskih umetnosti

Izveštaj komisije za ocenu i odbranu doktorske disertacije kandidata Biljane Jovanović Ilić: **KULTURNI PREDEO U FUNKCIJI ODRŽIVOG RAZVOJA**

**U KONTEKSTU GLOBALNIH PROMENA**

Naučno veće Fakulteta dramskih umetnosti formiralo je komisiju za ocenu i odbranu doktorske teze **Kulturni predeo u funkciji održivog razvoja u kontekstu globalnih promena** kandidata Biljane Jovanović Ilić u sastavu: dr Vesna Đukić, red. profesor Fakulteta dramskih umetnosti, dr Dragica Tomka, red. profesor u penziji Fakulteta za sport i turizam u Novom Sadu, dr Rada Drezgić, docent Fakulteta muzičke umetnosti, dr Ljiljana Rogač Mijatović, naučni saradnik FDU, dr Milena Dragićević Šešić, red. profesor – mentorka.

**Komisija saopštava sledeći zaključak:**

Biografija kandidata: kandidatkinja mr Biljana Jovanović Ilić je rođena u Kraljevu. Diplomirala je na Filološkom fakultetu Univerziteta u Beogradu, smer: Jugoslovenska i opšta književnost. Magistrirala na Filozofskom fakultetu Univerziteta u Banja Luci, sa temom *Mit ljubavi u književnom delu Žan Pol Sartra*, sa posebnim osvrtom na roman *Mučnina* i dramu *Prljave ruke*. Kandidatkinja je, radeći u javnoj upravi, nastavila svoje obrazovanje u različitim domenima menadžmenta i administracije javne uprave, vođenja javnih politika, posebno u domenu rodne ravnopravnosti, održivog razvoja, ekologije i zaštite prirode kao kulturnog dobra. Među njima su važni sledeći seminar i treninzi:

* Ecole Nationale dʼAdministration (ENA) – Pariz, Sertifikovan koordinator za reformu državne uprave u Srbiji;
* Environmental Management (Galillee College, Izrael) – participativno učestvovanje i decentralizacija za nivo lokalne samouprave;
* Certificate of Participation – Change Management Development Program (Cabinet Office Her Majestyʼs Government, United Kingdom) CMPS;
* Certificate of Attendance – Enhancing Environmental Security by Addressing Energy Challenges – OSCE, Republika Srbija - Ministarstvo spoljnih poslova, Ministarstvo energetike, razvoja i zaštite životne sredine;

Posebno ističemo da je Biljana Jovanović Ilić imenovana za “osobu od poverenja” Ministarstva zaštite životne sredine Srbije u odnosu na Rezoluciju 1325 Saveta bezbednosti Ujedinjenih nacija - Žene, mir i bezbednost u Republici Srbiji (2017-2020) NAP.

Danas Biljana Jovanović Ilić radi u Ministarstvu zaštite životne sredine Republike Srbije, na poslovima strateškog planiranja, EU integracija, međunarodne saradnje, projektnog i HR menadžmenta, reforme državne uprave, implementacije Evropske konvencije o predelu, partnerstva sa NVO sektorom (od 2003. godine).

Kreirala je Program podizanja kapaciteta (*capacity building*) i plana ličnog razvoja zaposlenih, Kodeksa etičkih principa zaposlenih u državnoj upravi, te radila u užem stručnom timu na definisanju vizije, misije i vrednosti Ministarstva.

U domenu održivog razvoja bila je nacionalni koordinator Arhuske konvencije i koordinator nadležan za implementaciju i promociju Evropske konvencije o predelu u Republici Srbiji. Prethodno je bila nacionalni koordinator za projekat Pripreme nacionalnog profila i kapaciteta za implementaciju Arhuske konvencije (Government of Serbia with UNITAR - United Nations commission for Europe and UNECE - United nations Commission for Europe). Bila je ovlašćeno lice Ministarstva za informacije od javnog značaja (do 2011. godine).

Bavi se procesom unapređenja ljudskih prava, rodne ravnopravnosti i prava vulnerabilnih društvenih grupa, u odnosu na životnu sredinu, zdravlje i prirodne i kulturne resurse. Nacionalni je koordinator za komunikaciju u Evropskom procesu Životna sredina i zdravlje. Član nacionalnog tima za koordinaciju promocije Protokola o vodi i zdravlju. Predstavnica je Ministarstva zaštite životne sredine u primeni Rezolucije GS UN “Globalizacija i njen uticaj na uživanje ljudskih prava” - partnerski sa Kancelarijom za ljudska i manjinska prava.

Biljana Jovanović Ilić realizovala je sertifikovane programe na nivou Republike Srbije i u lokalnim zajednicama: za promociju i implementaciju međunarodnih i nacionalnih konvencija; za kreiranje menadžmenta procesa; za dimenzije menadžmenta; za kreiranje procesa menadžmenta etičkih standarda organizacije koja uči; za konflikte u timskom radu; za viziju, misiju i vrednosti Ministarstva; za uvođenje novozaposlenih u proces rada; za PDV – plan ličnog razvoja zaposlenih; za reformu državne uprave; pregled IPA operativnih programa; za uloge rukovodioca u državnoj upravi; za veštine komunikacije i upravljanja konfliktima; radionice – rad sa zaposlenima, HR menadžment; lokalna zajednica i problematika prevencije vanrednih situacija (u saradnji sa Arhus centrima, OEBS-om, Centrom za vanredne situacije – Ministarstva unutrašnjih poslova), Upravljanje rizikom od katastrofa u oblasti kulturnog nasleđa – Vrdnička kula, Bajina Bašta, itd.

Učestvovala je na brojim konferencijama (UN, OSCE, UNDP, REC, IUCN, UNESCO, UNITAR, COUNCILE OF EUROPE, THE PEP – UNECE; The Pan-European Programme on Transport, Health and Environment, WHO) i seminarima u vezi sa rodnom ravnopravnošću, ljudskim pravima, vulnerabilnim društvenim grupama i socijalnoj inkluziji (u saradnji sa Koordinacionim telom za rodnu ravnopravnost – Žene na selu: unapređenje kvaliteta života u seoskim područjima, oktobar 2017). Svi programi su realizovani sa dominantnom temom menadžmenta zaštite životne sredine, održivog razvoja, kulturnih i prirodnih predela, ljudskih prava, rodne ravnopravnosti i reforme državne uprave.

U domenu kulturi, Biljana Jovanović Ilić je radila kao direktor Dečjeg kulturnog centra uvodeći partnerstvo i interakciju kulturoloških sadržaja; radila je i na razvoju estetske komunikacije i socio kulture u nacionalnom i međunarodnom kontekstu, posebno dece i omladine sa naglaskom na razvoj i edukaciju participativno estetske kritičke misli dece i omladine u odnosu na film. Bila je urednik školskog i filmskog programa RTS (do 2000. godine), saradnik na Radio Beogradu 202.

Govori engleski, ruski i italijanski jezik. Služi se francuskim jezikom.

Objavljeni radovi:

* Jovanović Ilić, B. (2008). Ka korporativnoj angažovanoj filantropiji u oblasti životne sredine. *Limes Plus*: Beograd, Br. 1, 121-127.
* Jovanović Ilić, B. (ur. i koautor) Evropska konvencija o predelu, Republika Srbija – Pravo i odgovornost (European Landscape Convention – Rights and Responsibilites) Ministarstvo prirodnih resursa, rudarstva i prostornog planiranja, 2013.
* Jovanović Ilić, B. (2017). Urbani predeli i socijalni kapital: Kotor kao autentičan kulturni predeo u fokusu globalnih promena. *Limes Plus*. Br. 2.

**Analiza doktorske disertacije**

Doktorsku disertaciju čini 10 poglavlja na 234 strane sa prilozima (pregled međunarodnih konvencija, povelja, preporuka, deklaracija o zaštiti kulturnog predela i zaštiti biodiverziteta i prirode), literaturom, te sadrži apstrakte doktorskog rada na srpskom i engleskom jeziku kao i biografiju kandidatkinje.

U **Uvodu** autorka daje teorijsku osnovu za istraživanje kulturno-istorijskih predela kao posebne kategorije koja integriše prirodno i kulturno, materijalno i nematerijalno nasleđe. Polazeći od koncepta kulturnog predela i od određenja identiteta predela, koji se zasnivaju na specifičnim prirodnim i kulturno-istorijskim karakteristikama mesta, autorka diskutuje kriterijume na osnovu kojih se utvrđuju vrednosti predela kao oblika kulture nasleđa, kulture sećanja, egzistencijalne pripadnosti, a sve to doprinosi kvalitetu korišćenja prostora i stvaranju resursa za nove društvene i ekonomske vrednosti. Autorka ističe da, u kontekstu održivog razvoja, predeo sadrži četiri dimenzije: ekološku, ekonomsku, društvenu i kulturnu. Kontakti i uticaji sa strane mogu da učine savremene kulturne predele kompleksnim. Kompleksni predeli imanentno sadrže etičku, socijalnu i estetsku dimenziju. Očuvanje kulturnog predela pomera fokus sa očuvanja fizičkog okruženja na čitavo ljudsko okruženje sa svim njegovim materijalnim i nematerijalnim kvalitetima inkorporirajući ljudska prava, razvoj demokratije, depolitizaciju i decentralizaciju, pokazujući time kako bi i predeo mogao postati značajna platforma za delovanje javnih politika, posebno kulturne politike i menadžmenta u kulturi.

**Drugo poglavlje** određuje predmet istraživanja, ciljeve istraživanja, postavlja osnovne hipoteze i daje njihov pojmovni okvir, definiše metodološki pristup i navodi očekivane rezultate istraživanja.

**Treće poglavlje** POLITIKAMA DO ZAŠTITE KULTURNOG PREDELA apostrofirajući heritološki zahtev u oblasti zaštite predela kao umetničko-ekološkog koncepta, ukazuje na širi značaj ekološkog i novi vrednosni domen menadžmenta u kulturi. Ključne smernice za istraživanje autorki daje Evropska konvencija o predelu (European Landscape Convention ELC), usvojena od strane Saveta Evrope 2000 godine. Ovim sporazumom, predeo dobija novu vrednost jer je definisan kao zajedničko nasleđe i resurs za lokalni razvoj. Da bi se predeona politika implementirala, Biljana Jovanović Ilić utvrđuje da je neophodno na nacionalnom nivou uvesti odgovarajuće javne politike i instrumente za sprovođenje zaštite, za upravljanje i planiranje predelom. Teritorijalna dimenzija predela postala je značajna za politike održivog razvoja u lokalnom kontekstu.

**Četvrto poglavlje** daje NORMATIVNE PRETPOSTAVKE ZAŠTITE PREDELA. Tu je autorka analizirala kako međunarodne konvencije tako i domaće zakone i zaključila da su i u ovom domenu neophodni profesionalizacija i kontinuirano unapređenje rada državne i lokalne administracije kao i podizanje kapaciteta kulturnog sektora u celini.

**Peto poglavlje** obuhvata PRAKSE ZAŠTITE i OČUVANJA PRIRODNIH VREDNOSTI PREDELA i ukazuje na razlike u naučnim istraživanjima posebno u oblasti istorije umetnosti i oblasti zaštite predela. Naglašavaju se potrebni mehanizmi za delotvorno učešće zajednice u upravljanju razvojem kulturnih i zaštićenih predela koji su zasnovani na principima razumevanja, integriteta, poštovanja i javne koristi.

**Šesto poglavlje** KULTURNI PREDELI KAO INDIKATORI ODRŽIVOG RAZVOJA poentira antropocentričan pristup vrednovanju predela. Za održivi razvoj, ističe se značaj prepoznavanja ekoloških, socijalnih, ekonomskih i kulturnih dimenzija predela. Posebno se naglašava održivost umetničkog koncepta u kulturnom predelu u kontekstu globalnih promena. Značajno mesto u disertaciji daje se kulturnom predelu kao resursu održivog razvoja turizma.

**Sedmo poglavlje** utvrđuje prioritete u JAVNIM POLITIKAMA i UPRAVLJANJU KULTURNIM PREDELOM. Upravljanje predelima je tesno povezano sa integrativnom ulogom politike prostornog razvoja čiji je cilj da koordinira različite sektorske politike u vezi s njihovim teritorijalnom uticajem.

**Osmo poglavlje** je usmereno na POLITIKU OČUVANJA PREDELA U SRBIJI apostorfirajući da je Srbija EVROPSKU KONVENCIJU O PREDELU (2000), usvojila 2007. a ratifikovala 2011. Takođe, komparativnom analizom Biljana Jovanović Ilić ukazuje da je konceptualizacija predeonih obrazaca u planskim dokumentima heterogena i često ne nudi jasne smernice za upravljanje prostorom. U završnici ovog poglavlja kontrastivnom analizom ona ukazuje na relacije ekonomsko-socijalnog razvoja i očuvanja autentičnosti predela.

**Deveto poglavlje** definiše ZAKLJUČKE disertacije, daje naučna tumačenja i predstavlja sumarno rezultate istraživanja, argumentuući dokaze za postavljene hipoteze..

**Deseto poglavlje** naglašava važne PREPORUKE za unapređenje i dalji razvoj planiranja, kao i upravljanja kulturnim predelom s ciljem da se afirmiše i podstiče unapređenje svesti da je kulturni predeo od vitalnog značaja za humaniji život ljudi, ljudskih prava i održivi razvoj društva u celini.

11. PRILOZI obuhvataju preglede međunarodnih konvencija za zaštitu kulturnih predela, pregleda međunarodnih povelja, preporuka, deklaracija za zaštitu kulturnih predela i pregled međunarodnih konvencija za zaštitu bidiverziteta prirode.

12, Bibliografija je predstavljena detaljno (154 bibliografaske jedinice), obuhvatajući knjige, stručne članke u časopisima i vebografiju. Disertacja obuhvata i ilustrativni materijal (fotografije, tabele, sheme).

# Predmet istraživanja

Predmet istraživanja doktorske disertacije je podjednako kulturni predeo kao koncept i kulturni predeo u realnosti, posmatran u kontekstu održivog razvoja u uslovima globalnih promena. Posebno su apostrofirani sociološko-antropološki preobražaji, promene političkih i pravnih okvira, društvena i etička odgovornost i građana i zajednica, unapređenje svesti u oblasti značaja, očuvanja, filozofije i estetike kulturnog predela. Empirijska analiza je stoga obuhvatila društvenu, kulturno-estetsku transformaciju značenjskog sadržaja predela kroz vreme kao i analizu statusa predela u međunarodnom i nacionalnom zakonodavstvu, ali i instrumente, alate i politike upravljanja lokalnog liderstva i menadžmenta kulture u komunikaciji, promociji i interaktivnom uticaju održivih reursa kulturnih predela u procesu globalnih promena.

**Ciljevi** istraživanja su definisani kao interdisciplinarni:

1. formiranje neophodnog teorijskog okvira za buduća interdiciplinarna istraživanja kulturnih predela, koji bi trebalo da posluži kao model za analizu konkretnih kulturnih predela u Srbiji za potrebe javnih politika;
2. definisanje značenjskog okvira pojma *kulturni predeo* analizom funkcije predela u istaknutim umetničkim delima različitih epoha, čime se postiže specifičan umetničko-naučni interdisciplinarni pristup (umetnički koncepti:Šenberg u muzikologiji, Grigorije Camblsk u srednjovekovnoj književnosti, Branko Miljković u umetničkoj lirici, Anita Arbidan u slikarstvu i filmska muzika SFRJ u filmu);
3. istraživanje mogućih komunikacionih formi i određivanje odnosa komunikacije stanovništva sa kulturnim predelom (uticaj stepena informisanosti čoveka o kulturnom predelu na odnos prema konkretnim predelima i predeonoj baštini).

Eksplorativno-deskriptivni ciljevi su obuhvatili istraživanje pravnog statusa kulturnog predela u međunarodnim i nacionalnim zakonskim aktima, analizu praktične primene normativa na konkretnim primerima iz prakse (**Vekovi Bača**: Franjevački samostan, pravoslavni manstir Bođani, Tursko kupatilo u Baču; **Kotor – grad otvorenih trgova**: trajanje istorijskog i kulturnog identiteta; **Senjski rudnik** - autentični kulturno-istorijski značaj).

Operativni cilj istraživanja podrazumevao je:

1. sveobuhvatnu kontrastivnu analizu praksi upravljanja kulturnim predelima u zemlji i inostranstvu, sa ciljem da se na osnovu utvrđenog realnog stanja afirmišu primeri dobre prakse odgovornog društvenog poslovanja i daju preporuke za dalje normativno, kao i praktično delovanje (formiranjem odgovarajućih predeonih strategija i politika),
2. definisanje instrumenata i alata koji mogu naći konkretnu primenu u sferi menadžmenta u kulturi i održivog razvoja u Srbiji.

Na osnovu svega može se zaključiti da je osnovni zadatak istraživanja – kompleksna, sistemska, integralna analiza različitih aspekata kulturnog predela koja je neophodna za definisanje preporuka za normativno i praktično delovanje politika.

# Osnovne hipoteze doktorske disertacije

1. Ideja kulturnog predela postoji i pre definisanja samog pojma, što pokazuje odnos čoveka prema prirodi iskazivan kroz vizuelne umetnosti, književnost i muziku. Shvatanje kulturnog predela i odnos prema njemu promenljivi su i uslovljeni vremenskim, kulturološkim i sociološkim činiocima. Značaj i pojam kulturnog predela u javnim politikama od presudne je važnosti za njegovu zaštitu i očuvanje prirodnih vrednosti.
2. Postoji jasna dvosmerna veza između predeonih politika i stanja u kojem se nalaze pojedinačni kulturni predeli. Na ovu hipotezu naslanja se niz posebnih hipoteza poput toga da komunikacija i informacija (vrsta, kvantitet i kvalitet informacija koje čovek ima o kulturnom predelu) direktno utiču na odnos prema njemu, kako u slučaju pojedinca, tako i u slučaju institucija zaduženih za kreiranje predeonih politika i upravljanje predelom.
3. Međunarodne konvencije o predelu i odgovarajuća domaća zakonodavna akta, ali i njihova primena, ukazuju na razlike u vrsti i primeni predeonih politika, koje imaju direktnog uticaja na stanje u kome se predeo nalazi. U velikoj meri upravljanje kulturnim predelom uz pomoć principa savremenog menadžmenta u kulturi omogućava održivi prostorni i ekonomski razvoj kao i održivu zaštitu kulturnog nasleđa.

# 

# Metodološki okvir istraživanja

Kompleksnost teme je uslovila izbor interdisciplinarnog pristupa istraživanju kulturnog predela. Tokom istraživanja primenjen je multiperspektivistički pristup, koji ukazuje na tradicionalno učenje o kulturnom predelu u okviru kulturne geografije, savremenog ekološkog koncepta održivog razvoja i u okviru javne i predeone "praktične“ politike (u sferi turizma, ekonomije, privrede, menadžmenta u kulturi).

U istraživanju su primenjene sledeće empirijske metode:

* metode istraživanja narativa kulturnog predela u normativnim dokumentima;
* analiza narativa u umetničkim delima;
* metode analize sadržaja i kritičke analize diskursa (za razmatranje međunarodnih i domaćih zakonodavnih dokumenata);
* normativno-dogmatička metoda, kontrastivna metoda i metoda interpretativne analize koriste se za analizu programskih politika zakonodavnih akata;
* istorijsko-komparativna analiza se primenjuje za uporedno praćenje razvoja i promene pojma kulturnog predela u prostoru i vremenu;
* studije slučaja, kojima se proučavju primene predeonih politika na izabranim primerima zaštićenih predela (a kriterijumi za njihov izbor u skladu su sa ciljevima istraživanja).

**Korišćena literatura** obuhvata veliki broj (150) knjiga i tekstova najsavremenije literature na engleskom, srpskom i ruskom jeziku kao i deset internet izvora a iz domena kulturne geografije, biodiverziteta, održivog razvoja, kulturnog i prirodnog nasleđa, javnih politika, sociologije sela i ruralnosti, studija kulture, kulturnog menadžmenta, kulturnih politika. Očit je napor koji je kandidatkinja preduzela da nađe odgovarajuću literature i da sagleda koji to teorijski postulati i pristupi mogu biti od interesa u zasnivanju interresornih javnih politika koje se bave kulturnim predelom.

**Ocena ostvarenosti ciljeva – rezultati istraživanja**

Komisija smatra da je disertacija u potpunosti odgovorila na postavljene zahteve i ciljeve istraživanja:

1. Ispitala je direktni uticaj vremenskih/istorijskih, kulturoloških i socioloških činilaca na shvatanje kulturnog predela i odnos prema njemu.
2. Istražila je kontinuirani uticaj komunikacije i informacija (vrste i količine u smislu i sadržaja i frekvencije pojavljivanja) o kulturnom predelu na odnos prema predelu, kako u slučaju pojedinca, tako i u slučaju institucija zaduženih za kreiranje predeonih politika i upravljanje predelom, odnosno veza između predeonih politika i stanja u kojem se nalaze pojedinačni kulturni predeli.
3. Identifikovane su razlike u vrsti i primeni predeonih politika. Ispitane su međunarodne konvencije o predelu i odgovarajuća domaća zakonodavna akta, ali i njihova primena, ukazujući na razlike u implementaciji predeonih politika, koje imaju direktnog uticaja na stanje u kome se predeo nalazi.
4. Utvrđeni su instrumenti politike upravljanja kulturnim predelom, zasnovani na održivom razvoju u okviru globalnih promena s ciljem obogaćenja kulturnih vrednosti, socijalnog i ekonomskog kapitala.

**Naučno-teorijski doprinos disertacije**

Imajući u vidu da u akademskoj istraživačkoj praksi, a pre svega u kulturnoj geografiji, arhitekturi, filozofskoj antropologiji, umetnosti, tema kulturnog predela u funkciji održivog razvoja nije bila predmet istraživanja, doktorska disertacija Biljane Jovanović Ilić ostvaruje novi, multidisciplinarni naučni uvid u ovu kompleksnu problematiku. Svojom analizom kulturnih predela, potreba zajednice i javnih, a posebno kulturnih politika zasnovanih na globalnim strateškim dokumentima (UNESCO, Savet Evrope) koji su lokalno primenjivi, autorka daje sveobuhvatni pogled na ovu problematiku.

Najveći doprinos ovog rada leži u primenjivosti njegovih rezultata jer Biljana Jovanović Ilić definiše instrumente javne politike i alate upravljanja neophodne za očuvanje i unapređenje kulturnih predela u kontekstu razvoja lokalnih zajednica. Time rad daje i doprinos kako teoriji održivog razvoja tako i menadžmentu u kulturi jer utvrđuje različite obrasce implementacije i podrške očuvanju predela kako u nepovoljnim uslovima koje donosi globalizacija, tako i u različitim interkulturnim kontekstima koji pred očuvanje predela postavljaju posebne izazove.

Značajniji rezultat rada ostvaren je komparativnom analizom normativno-pravnih akata u kojima je autorka izdvojila i definisala osnovne principe predeonih politika kroz različite javne praktične politike – što je rezultiralo predlozima budućih mera za javne politike kako u domenu zakonodavstva tako i u domenu konkretnih strateških rešenja, akcionog delovanja i sprovođenja planiranih aktivnosti.

Svojim istraživanjem implementacije predeonih politika na primeru konkretnih kulturnih predela, autorka je pokazala do koje mere ove politike mogu biti značajne za održivi razvoj lokalnih zajednica i kako i na koji se način, u sklopu menadžmenta u kulturi, dalje mogu razvijati modeli upravljanja i planiranja kulturnim predelima.

Kompleksnost teme, usmerene na održivi razvoj u okviru globalnih promena u ovoj doktorskoj disertaciji koja je zahtevala interdiciplinarni pristup, autorka dodaje “primere lirske empirije” želeći da pokaže do koje mere umetnost može da proširi iskustvena polja u korišćenju i recepciji kulturnih predela. Pokazujući kako umetnost shvata predeo i predstavlja njegovu suštinu, Biljana Jovanović Ilić nastoji da pruži jedan novi zamajac razumevanju predela i njegovog održivog razvoja, ukazujući čak i na mogućnost generisanja sredstava za cirkularnu ekonomiju.

Ovim autorka otvara i prostor za nove istraživačke radove u kontekstu opšte, kulturne i antropološke geografije, sociologije, ekologije, filozofske antropologije, ekonomije, aksiologije, kulturologije, menadžmenta u kulturi, arhitektukture, turizma, vizuelnih i audio umetnosti, komparativne književnosti, kulture medija, estetike, semiotike i komunikacija.

**Zaključak**

Disertacija je teorijski utemeljeno i naučno argumentovano potvrdila da kompleksni predeli imanentno sadrže etičku, socijalnu i estetsku dimenziju. Ona je dosledno insistirala na tezi da se kulturni predeo ne vezuje samo za očuvanje životne već i kulturne sredine i svojim rezultatima doprinela budućem konstituisanju javnih interresornih politika koje će posebnu pažnju posvetiti menadžmentu zaštićenih kulturnih predela.

Istraživački rad Biljane Jovanović Ilić time daje i veliki doprinos razvoju interdisciplinarnog pristupa u menadžmentu kulturnog nasleđa u širem smislu koji je do sada uglavnom ukrštao pristupe istorije umetnosti i arheologije sa znanjima iz menadžmenta u kulturi a zanemarivao geografska, antropološka i ekološka saznanja.

Kandidatkinja Biljana Jovanović Ilić je uspešno odredila svoj predmet i ciljeve istraživanja, pokazujući da ume da definiše svoj pojmovnik i odgovarajući kategorijalni aparat neophodan za istraživanje. Ona je zasnovala autohtone hipoteze na prethodnim istraživanjima i rezultatima, upoznala relevantnu svetsku literaturu u ovom domenu, precizno odredila empirijske i teorijske metode kojima je prikupljala neophodne činjenice za analizu i interpretaciju. Argumentaciju za dosledan stav da je kulturni predeo od vitalnog značaja za humaniji život ljudi i održivi razvoj društva, kandidatkinja potvrđuje i preporukama za egzaktno sprovođenje javnih politika u upravljanju, zaštiti i očuvanju kulturnog predela apostrofirajući prepoznavanje prioriteta kulturnog predela za razvoj demokratije, ljudskih prava i održivi razvoj u kontekstu globalnih promena.

Komisija:

dr Vesna Đukić, red. profesor Fakulteta dramskih umetnosti

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr Dragica Tomka, red. profesor u penziji Fakulteta za sport i turizam u Novom Sadu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr Rada Drezgić, docent Fakulteta muzičke umetnosti

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr Ljiljana Rogač Mijatović, naučni saradnik FDU

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dr Milena Dragićević Šešić, red. profesor – mentorka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

U Beogradu, 27. novembra 2017.